b'\n_START_ARTICLE_\n\xc5\xa0iaur\xc4\x97s salos rudasis kivis\n_START_SECTION_\nPaplitimas ir biotopas\n_START_PARAGRAPH_\nEndeminis \xc5\xa0iaur\xc4\x97s salos Naujojoje Zelandijoje pauk\xc5\xa1tis. Populiacijoje apie 25 000 individ\xc5\xb3. Biotopas \xe2\x80\x93 tank\xc5\xabs mi\xc5\xa1kai ir kr\xc5\xabmynai, taip pat \xc5\xa1ie pauk\xc5\xa1\xc4\x8diai yra prisitaik\xc4\x99 gyventi pievose, ganyklose.\n_START_SECTION_\nI\xc5\xa1vaizda\n_START_PARAGRAPH_\nK\xc5\xabno ilgis \xe2\x80\x93 40 cm. Patinas sveria 2,2 kg, patel\xc4\x97 \xe2\x80\x93 2,8 kg. Tamsiai rudos  plunksnos, i\xc5\xa1ilgai k\xc5\xabno \xe2\x80\x93 rausvai rud\xc5\xb3 plunksn\xc5\xb3 dry\xc5\xbeiai. Plunksnos \xc5\xa1iurk\xc5\xa1\xc4\x8dios, ilgos, primena plaukus. Akys ma\xc5\xbeos. Snapas plonas, ilgas. Snapo gale \xe2\x80\x93 \xc5\xa1nerv\xc4\x97s. Sparnai sunyk\xc4\x99, uodegos neturi. Kojos 50-60 cm ilgio, pir\xc5\xa1tai ilgi.\n_START_SECTION_\nBiologija\n_START_PARAGRAPH_\nNeskraidantis, naktinis pauk\xc5\xa1tis. Diena slepiasi urvuose, drev\xc4\x97se ar tankioje \xc5\xbeol\xc4\x97je. Maisto ie\xc5\xa1ko nakt\xc4\xaf. L\xc4\x97tai vaik\xc5\xa1\xc4\x8diodami snap\xc4\x85 kai\xc5\xa1ioja \xc4\xaf lap\xc5\xb3 kr\xc5\xabvas, sutr\xc4\x99\xc5\xa1usius r\xc4\x85stus, dirv\xc4\x85. Minta smulkiais bestuburiais, sliekais, vabal\xc5\xb3 lervomis, cikadomis. Taip pat renka nukritusius vaisius ir lapus. _NEWLINE_Apie savo teritorijos ribas prane\xc5\xa1a balsu. Patino balsas \xe2\x80\x93 \xc4\x8dai\xc5\xbeus, kylantis \xc5\xa1vilpimas, kartojamas 15-25 kartus, o pateli\xc5\xb3 balsas \xe2\x80\x93 \xc5\xbeemas, kimus, gerklinis riksmas, kartojamas 10-20 kart\xc5\xb3._NEWLINE_Monogamai. Tuoktuvi\xc5\xb3 metu patinai ar\xc5\xa1iai gina savo teritorij\xc4\x85. Lizd\xc4\x85 suka urvuose. D\xc4\x97tyje vienas didelis, baltas kiau\xc5\xa1inis (15\xc2\xa0% patel\xc4\x97s svorio). Jei d\xc4\x97tyje du kiau\xc5\xa1iniai, tai jie dedami 3-4 savai\xc4\x8di\xc5\xb3 intervalu. Inkubacija trunka 75-90 dien\xc5\xb3. Peri patinas. Jaunikliai vi\xc5\xa1\xc4\x8diukiniai. 4-6 savai\xc4\x8di\xc5\xb3 am\xc5\xbeiaus palieka lizd\xc4\x85.'